謁樊將軍舞陽侯廟
作者：釋居簡
朝代：宋

paragraphs: 蕭曹筆削宏楷橅，良平智略吞萬夫。
巍壇既登跨下士，貢帳謾悅驪山徒。
龍爭虎鬭爪牙備，劉怯項勇天淵殊。
鹿雖未果死誰手，鼎已潜知開漢圖。
將軍最先得所託，亭長之外無貞符。
逸群拔萃一人耳，屠城斬將群雄俱。
鴻門直入緩危急，虎口僅免纔斯須。
宴安鴆毒寤主意，排闥紫禁當前驅。
奮身不顧但愛死，嬰鱗未了仍編鬚。
帝雖寡恩少善後，吾寧守義如厥初。
匈奴無故遺嫚書，在廷如堵方囁嚅。
將軍裂眥不願餘，請十萬衆行匈奴。
不知十萬行匈奴，果與衛霍功何如。